b'\n_START_ARTICLE_\nMirian II\n_START_PARAGRAPH_\nMirian II (georg. \xe1\x83\x9b\xe1\x83\x98\xe1\x83\xa0\xe1\x83\x98\xe1\x83\x90\xe1\x83\x9c II, n. 90\xe2\x80\x9320 eaa.) tai Mirvan (georg. \xe1\x83\x9b\xe1\x83\x98\xe1\x83\xa0\xe1\x83\x95\xe1\x83\x90\xe1\x83\x9c\xe1\x83\x98) oli Kaukasian Iberian (eli Georgian it\xc3\xa4osan Kartlin) kuningas vuosina 30\xe2\x80\x9320 eaa. H\xc3\xa4nen hallituskautensa merkitsi Nebrotiani-dynastian eli Parnavaziani-dynastian jatkumon palaamista valtaan._NEWLINE_Mirian tunnetaan ainoastaan varhaiskeskiaikaisista georgialaisista kronikoista. Niiden mukaan h\xc3\xa4n oli kuningas Parnad\xc5\xbeomin poika. Parnad\xc5\xbeom joutui v\xc3\xa4vyns\xc3\xa4 prinssi Ar\xc5\xa1akin murhaamaksi, ja Ar\xc5\xa1ak anasti Iberian kruunun. Mirian kannettiin Iraniin, jonka hovissa h\xc3\xa4n kasvoi aikuiseksi. H\xc3\xa4n palasi Iberiaan persialaisen armeijan kanssa, tappoi Ar\xc5\xa1akin hallitsevan pojanpojan Bartomin eli Parnavaz II:n taistelussa ja tuli kuninkaaksi. H\xc3\xa4nt\xc3\xa4 seurasi h\xc3\xa4nen poikansa Ar\xc5\xa1ak II.'